b'\n_START_ARTICLE_\nAnu Rank-Soans\n_START_PARAGRAPH_\nAnu Rank-Soans (s\xc3\xbcndinud 28. oktoober 1941 Keilas) on Eesti keraamik._NEWLINE_Anu Rank l\xc3\xb5petas 1961. aastal Tallinna 7. keskkooli. Anu Rank-Soans l\xc3\xb5petas ERKI keraamika eriala cum laude 1967. aastal ning siirdus t\xc3\xb6\xc3\xb6le Tallinna Ehituskeraamika Tehase Siimusti tsehhi J\xc3\xb5geval. Seej\xc3\xa4rel j\xc3\xa4igi ta aastak\xc3\xbcmneteks t\xc3\xb6\xc3\xb6stusesse, t\xc3\xb6\xc3\xb6tades P\xc3\xa4rnu Ehitusmaterjalide Tehases ja p\xc3\xa4rast taas Tallinna Ehituskeraamika Tehases, kus t\xc3\xb6\xc3\xb6tas pea terve elu t\xc3\xb6\xc3\xb6stuses massitoodangut kujundades. Ta t\xc3\xb5i masstootmisesse uudse vormi ja hea proportsiooniga tarbeesemeid, kujundades enamasti dekoorita, ebahariliku siluetiga n\xc3\xb5usid ja omavahel komplekteeritavaid tootesarju. Mitmes sarjas rakendas ta mooduls\xc3\xbcsteemi, mis lubas vorme omavahel kombineerida, muutes nad samaaegselt dekoratiivseks ja mitmeotstarbeliseks._NEWLINE_Paralleelselt funktsionaalsete tarbevormide kujundamisega on ta loonud ka keraamilisi skulptuure, popkunsti, pr\xc3\xbcgikunsti, monumentaalkunsti ja installatsioone. Kunstnikuna on ta savisse suhtunud suure lugupidamisega ning katsetanud erinevaid savi t\xc3\xb6\xc3\xb6tlemise tehnoloogiaid. Mitme oma teosega on ta avardanud moodsa keraamika olemust ja t\xc3\xb5stnud tarbekunsti potentsiaali kaasa r\xc3\xa4\xc3\xa4kida olulistel, ka kriitilistel teemadel.\n_START_SECTION_\nIsiklikku\n_START_PARAGRAPH_\nAnu Rank-Soans on abielus skulptor Jaak Soansiga.'